Liikemies Reima Kuisla vastustaa JHL:n lakkoa.

Miljonääri Reima Kuisla halusi auttaa koululaisia, kun he jäävät lakon vuoksi ilman ruokaa ensi viikon alussa.­

Seinäjokelainen liikemies ja miljonääri Reima Kuisla aikoo tarjota Seinäjoen Törnävän koululaisille ilmaisen ruokailun, kun koulussa ei tarjota ruokaa Julkisten ja hyvinvointialojen liiton (JHL) lakon vuoksi ensi viikon alussa.

Osallistutko johonkin tulevista lakoista ja haluaisit kertoa oman näkemyksesi asiasta? Ota yhteyttä toimitukseen lähettämällä sähköpostia osoitteeseen uutiset@iltasanomat.fi tai WhatsApp-viestinä numeroon 040-6609019

Ruokailun hän tarjoaa omistamansa hotelli Sorsanpesän ravintolassa.

Asiasta uutisoi ensimmäisenä sanomalehti Ilkka.

Kuisla kertoo saaneensa idean, koska ravintola sijaitsee vain noin 150 metrin päässä Törnävän koulusta. Koulun 250 lasta ja 25 henkilökunnan jäsentä pääsevät ravintolaan nopeasti ylittämättä edes autotietä.

– Olen nopea liikkeissäni ja ajatuksissani, niin sain idean tällaisen järjestää. Meillä on kaikki puitteet ja ammattitaito sellaiseen hommaan, koska teemme tätä ammatiksemme, Kuisla kertoo.

Liikemies toteaa, että monelle 7–10-vuotiaalle lapselle ravintolassa ruokailu saattaa olla mukavaa vaihtelua. Hän huomauttaa, että moni lapsi ei ole välttämättä ikinä syönyt ravintolassa. Kuislan mukaan ruokailu ravintolassa voi olla kuin puolen tunnin luokkaretki.

Kuisla pääsi viime kuntavaaleista Seinäjoen kaupunginvaltuustoon kokoomuksen riveistä. Hän sanoo olevansa epäpoliittinen ihminen, mutta vastustaa selvästi poliittista lakkoa ja kannattaa sen taustalla olevaa irtisanomislakiehdotusta.

Kuislan mukaan on kohtuutonta, että lapset on valjastettu poliittiseksi pelinappuloiksi.

– Ei tässä ole minkäännäköistä tolkkua. Röyhkeydellä ei ole mitään rajaa, liikemies toteaa.

Kuisla ei osannut vielä lauantaina kertoa, mitä ruokaa koululaisille ja opettajille tarjotaan.

Ruokailun järjestämisestä koituvat kulut Kuisla maksaa itse. Se, mitä tempaus maksaa, on miljonäärille yhdentekevää. Hän sanoo, ettei edes tiedä, paljonko maksettavaa loppujen lopuksi kertyy.

– Ei sillä ole mitään merkitystä. Minulle koko ravintola on harrastus, ei mikään päätoimi. Laitetaan auringonlaskuun.

Liikemies Reima Kuisla on tunnettu ravimies.­

Verotietojen mukaan Reima Kuisla tienasi vuonna 2016 yhteensä 2 998 986 euroa.

Kuislan mukaan Seinäjoella kaupunki ja Törnävän koulu ovat olleet koko ajan myötämielisiä yrittäjän projektille. Ilkan haastattelema Seinäjoen kaupungin ruokapalvelujohtaja Elli Åback kertoo lehdelle yrittäjien avun olevan tervetullutta.

Lännen Media kertoi perjantaina, että yrittäjät ympäri Suomen aikovat auttaa lapsia saamaan ruokaa lakon aikana.

Taloussanomat kertoi aiemmin helsinkiläisestä sporttibaarista, joka aikoo toimittaa lakon aikana eräälle päiväkodille pizzaa.

JHL julisti ensi viikon maanantaille ja tiistaille kaksipäiväisen lakon, sillä liitto vastustaa hallituksen kaavailemaa lakia, joka helpottaisi irtisanomista pienissä yrityksissä.